ધરમપાલ ત્રિવેદી (પરેશ રાવલ) અમદાવાદનો ખાધેપીધે સુખી કેટરર છે. તેનું નામ ભલે ધરમ રહ્યું, પણ ધરમ એને ઠેકાણે અને તે પોતે પોતાની જગ્યાએ સુખી છે. તે ભગવાનને ઝાઝા હેરાન નથી કરતો, પણ મુસ્લિમોની વાત આવે એટલે તેની અંદર રહેલો સરેરાશ કોમવાદી આત્મા જાગ્રત થઈ જાય છે. ઉશ્કેરાટમાં આવીને તે પણ બધા મુસ્લિમો ત્રાસવાદી જ હોય છે જેવાં નિવેદનો કરી બેસે છે અને તેમની પાડોશમાં રહેતા મુસ્લિમ વકીલ મેહમૂદ નઝીમ અલી ખાન (અનુ કપૂર)ને પણ એવું કહી બેસે છે કે જાને, તારા મુસ્લિમ મહોલ્લામાં જઈને રહેને. ભલે ગુજરાતમાં રહેતો હોય, પણ તે ક્યારેક છાંટોપાણી પણ કરે છે અને નૉન-વેજ પણ ઝાપટી આવે છે. પણ યુ નો, તેમના કહેવા પ્રમાણે એ તેમની હૉબી છે, તેમના સંસ્કાર નથી.